## Zakon o komunalnom gospodarstvu

### NN 36/1995 (1.6.1995.), Zakon o komunalnom gospodarstvu

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O KOMUNALNOM GOSPODARSTVU

Proglašavam Zakon o komunalnom gospodarstvu, koji je donio Zastupnički
dom Sabora Republike Hrvatske, na sjednici 15. svibnja 1995.

Broj: 01-95-1000/1

Zagreb, 23. svibnja 1995.

Predsjednik Republike Hrvatske

**dr. Franjo Tuđman,** v. r.

---

### ZAKON

### O KOMUNALNOM GOSPODARSTVU

I. OPĆE ODREDBE

Predmet Zakona o komunalnom gospodarstvu

Članak 1.

(1) Ovim Zakonom određuju se načela, način obavljanja i financiranja
komunalnog gospodarstva te ostala pitanja glede svrhovitog obavljanja komunalnih
djelatnosti.

(2) Pod komunalnim gospodarstvom u smislu ovoga Zakona razumijeva se
obavljanje komunalnih djelatnosti, a naročito pružanje komunalnih usluga
od interesa za fizičke i pravne osobe, te financiranje građenja i održavanje
objekata i uređaja komunalne infrastrukture kao cjelovitog sustava na području
općina, gradova i Grada Zagreba (u daljnjem tekstu: jedinice lokalne samouprave)
kao i županija kada je to određeno ovim Zakonom.

Načela komunalnoga gospodarstva

Članak 2.

( 1 ) Komunalne djelatnosti obavljaju se kao javna služba.

(2) Jedinice lokalne samouprave te pravne i fizičke osobe koje obavljaju
komunalne djelatnosti obvezne su na temelju ovoga Zakona i posebnih propisa:

- osigurati trajno i kvalitetno obavljanje komunalnih djelatnosti,

- osigurati održavanje komunalnih objekata i uređaja u stanju funkcionalne
sposobnosti,

- poduzimati mjere za očuvanje i zaštitu okoliša. Komunalne djelatnosti

Članak 3.

(1) Komunalne djelatnosti u smislu ovoga Zakona su:

1. opskrba pitkom vodom,

2. odvodnja i pročišćavanje otpadnih voda,

3. opskrba plinom,

4. opskrba toplinskorn energijom,

5. prijevoz putnika u javnom prometu,

6. održavanje čistoće,

7. odlaganje komunalnog otpada,

8. održavanje javnih površina,

9. održavanje nerazvrstanih cesta,

10. tržnice na malo,

11. održavanje groblja i krematorija te obavljanje pogrebnih poslova
i

12. obavljanje dimnjačarskih poslova.

(2) Pod opskrbom pitkom vodom razumijevaju se poslovi zahvaćanja, pročišćavanja
i isporuke vode za piće.

(3) Pod odvodnjom i pročišćavanjem otpadnih voda razumijeva se odvodnja
i pročišćavanje otpadnih voda, odvodnja atmosferskih voda, te crpljenje,
odvoz i zbrinjavanje fekalija iz septičkih, sabirnih i crnih jama.

(4) Pod opskrbom plinom razumijeva se opskrba potrošača plinom iz sustava
mreže plinovoda.

(5) Pod opskrbom toplinskorn energijom razumijeva se proizvodnja i isporuka
pare i tople vode.

(6) Pod prijevozom putnika u javnom prometu razurnijeva se prijevoz
putnika na linijama unutar zona koje utvrđuju jedinice lokalne samouprave,
za čija područja se prijevoz odvija, osim prijevoza željeznicom koji se
uređuje posebnim propisima.

(7) Pod održavanjem čistoće razumijeva se čišćenje javnih površina te
skupljanje i odvoz komunalnog otpada na uređena odlagališta utvrđena prema
posebnim propisima.

(8) Pod odlaganjem komunalnog otpada razumijeva se obrađivanje i trajno
odlaganje komunalnog otpada na odlagališta komunalnog otpada te saniranje
i zatvaranje odlagališta, na temelju posebnih propisa.

(9) Pod održavanjem javnih površina naročito se razumijeva održavanje
javnih zelenih površina, pješačkih staza, pješačkih zona, otvorenih odvodnih
kanala, trgova, parkova, dječjih igrališta i javnih prometnih površina
osim javnih cesta.

(10) Pod održavanjem nerazvrstanih cesta razumijeva se održavanje površina
koje se koriste za promet po bilo kojoj osnovi i koje su pristupačne većem
broju korisnika, a koje nisu razvrstane ceste u smislu posebnih propisa.

(11) Pod tržnice na malo razumijeva se upravljanje i održavanje prostora
i zgrada izgrađenih na zemljištu u vlasništvu jedinice lokalne samouprave
u kojima se u skladu sa tržnim redom pružaju usluge obavljanja prometa
živežnim namirnicama i drugim proizvodima.

(12) Pod održavanjem groblja i krematorija razumijeva se održavanje
prostora i zgrada za obavljanje ispraćaja i sahrane pokojnika.

Pod obavljanjem pogrebnih poslova razumijeva se preuzimanje, opremanje
i prijevoz umrle osobe do mjesta ukopa ili kremiranja.

(13) Pod obavljanjem dimnjačarskih poslova razumijeva se obveza čišćenja
i kontrole dimovodnih objekata i uređaja za loženje.

(14) Osim djelatnosti navedenih u stavku 1. ovoga članka; predstavničko
tijelo jedinice lokalne samouprave može odlukom odrediti djelatnosti od
lokalnog značenja koje se pod uvjetima iz članka 1. stavka 2. ovoga Zakona
smatraju komunalnim djelatnostima.

II. OBAVLJANJE KOMUNALNIH DJELATNOSTI

l. OPĆENITO

Način obavljanja komunalnih djelatnosti

Članak 4.

(1) Komunalne djelatnosti mogu obavljati:

1. trgovačko društvo koje osniva jedinica lokalne samouprave,

2. javna ustanova koju osniva jedinica lokalne samouprave,

3. služba - vlastiti pogon ( u daljnjem tekstu: vlastiti pogon), koju
osnova jedinica lokalne samouprave,

4. pravna i fizička osoba na temelju ugovora o koncesiji.

(2) Obavljanje komunalnih djelatnosti iz članka 3. ovoga Zakona mogu
zajednički organizirati više jedinica lokalne samouprave na jedan od načina
propisanih u stavku 1. točke 1. i 3. ovoga članka.

(3) Jedinica lokalne samouprave koja nije u mogućnosti samostalno osigurati
obavljanje komunalnih djelatnosti, odlukom svoga predstavničkog tijela
obavljanje ovih poslova može povjeriti drugoj jedinici lokalne samouprave
na području iste ili druge županije na temelju pisanog ugovora.

(4) Ako se sustav komunalne infrastrukture proteže na području više
jedinica lokalne samouprave unutar jedne ili više županija, te čini jedinstvenu
i nedjeljivu funkcionalnu cjelinu, jedinice lokalne samouprave obvezne
su organizirati zajedničko obavljanje komunalnih djelatnosti putem trgovačkih
društava iz stavka 1. točke 1. ovoga članka u svom suvlasništvu.

(5) Ukoliko jedinica lokalne samouprave nije organizirala trajno i kvalitetno
obavljanje pojedinih komunalnih djelatnosti, te održavanje pojedinih objekata
i uredaja komunalne infrastrukture u stanju funkcionalne sposobnosti prema
odredbama stavaka 2., 3. i 4. ovoga članka, županija na čijem se području
nalazi jedinica lokalne samouprave organizirat će obavljanje pojedine ili
sviju komunalnih djelatnosti, odnosno održavanje objekata i uredaja komunalne
infrastrukture u stanju funkcionalne sposobnosti, na teret jedinice lokalne
samouprave.

(6) Sporove koji mogu nastati u provedbi stavka 4. i 5. ovoga članka
rješava arbitraža koja se sastoji od predstavnika ministarstva nadležnog
za poslove komunalnog gospodarstva, županije i jedinice lokalne samouprave.

Javne ovlasti

Članak 5.

(1) Odlukom predstavničkog tijela jedinice lokalne samouprave, za komunalne
djelatnosti iz članka 3. stavka 1. točke 1.; 2., 3., 4. i 7. te točke 11.
u dijelu koji se odnosi na održavanje groblja i krematorija, može se pravnim
osobama iz članka 4. ovoga Zakona povjeriti da u sklopu djelatnosti radi
koje su osnovane općim aktima uređuju određene odnose, rješavaju u pojedinačnim
upravnim stvarima o pravima, obvezama i odgovornosti fizičkih i pravnih
osoba te obavljanju druge javne ovlasti.

(2) Protiv upravnih akata iz stavka 1. ovoga članka može se izjaviti
žalba upravnom tijelu županije, odnosno Grada Zagreba nadležnom za poslove
komunalnog gospodarstva.

2. TRGOVAČKA DRUŠTVA

Trgovačka društva

Članak 6.

Jedinice lokalne samouprave u trgovačkom društvu iz članka 4. stavka
1. ovoga Zakona drži većinski dio dionica, odnosno udjela.

3. VLASTITI POGONI

Temeljne odredbe

Članak 7.

(1) Za obavljanje poslova iz članka 3. ovoga Zakona, jedinice lokalne
samouprave mogu osnivati vlastite pogone.

(2) Vlastiti pogon nema svojstvo osobe.

(3) Vlastiti pogoni mogu obavljati komunalne djelatnosti i za druge
jedinice lokalne samouprave na području iste ili druge županije na temelju
pisanog ugovora.

(4) U slučaju iz stavka 3. ovoga članka ugovora o povjeravanju obavljanja
komunalnih djelatnosti sklapaju poglavarstva jedinica lokalne samouprave.

(5) Vlastiti pogon je samostalan u obavljanju komunalnih djelatnosti
sukladno ovom Zakonu, na zakonu utemeljenim propisima i oblici o osnivanju.

Postupak osnivanja vlastitog pogona

Članak 8.

(1) Jedinica lokalne samouprave odlukom predstavničkog tijela osniva
vlastiti pogon na način i u postupku propisanim ovim Zakonom i na zakonu
utemeljenim propisima.

(2) Odluka o osnivanju vlastitog pogona sadrži naročito odredbe o:

1. komunalnim djelatnostima koje će vlastiti pogon obavljati,

2. području na kojem će se obavljati komunalne djelatnosti,

3. unutarnjem ustrojstvu, organiziranju poslovanja i poslovodstvu vlastitog
pogona,

4. sredstvima koja su potrebita za početak rada vlastitog pogona, te
načinu njihova pribavljanja ili osiguranja,

5. aktima poslovanja vlastitog pogona,

6. iskazivanju učinka poslovanja,

7. ograničenjima glede stjecanja, opterećivanja i otuđivanja nekretnina
i druge vrste posebne imovine jedinice lokalne samouprave na kojoj se odvija
poslovanje vlastitog pogona,

8. načinu nadzora poslovanja vlastitog pogona od strane jedinice lokalne
samouprave,

9. imenovanju i razrješenju upravitelja vlastitog pogona,

10. ukidanju vlastitog pogona.

(3) Unutarnje ustrojstvo vlastitog pogona uređuje se odlukom o osnivanju
vlastitog pogona, te detaljnije razrađuje pravilnikom o poslovanju vlastitog
pogona.

Upravljanje vlastitim pogonom

Članak 9.

(1) Vlastitim pogonima upravlja upravitelj pogona.

(2) Upravitelja imenuje i razrješava poglavarstvo jedinice lokalne samouprave.

(3) Upravitelj organizira i vodi rad vlastitog pogona, odgovara poglavarstvu
jedinice lokalne samouprave za materijalno i financijsko poslovanje vlastitog
pogona i za zakonitost rada vlastitog pogona.

(4) Upravitelj na temelju ovlasti poglavarstva jedinice lokalne samouprave
sklapa ugovore s drugim fzičkim ili pravnim osobama.

4. KONCESIJE

Posebne odredbe o koncesijama

Članak 10.

( 1 ) Koncesijom se stječe pravo obavljanja komunalnih djelatnosti iz
članka 3. stavka 1. točke 2. u dijelu koji se odnosi na crpljenje, odvoz
i zbrinjavanje fekalija iz septičkih, sabirnih i crnih jama, točke 3.,
4., 5., 6., 7., 8., 9.,10., 11. u dijelu koji se odnosi na obavljanje pogrebnih
poslova i točke 12. ovoga Zakona.

(2) Koncesiju dodjeljuje predstavničko tijelo jedinice lokalne samouprave
pravnoj ili fizičkoj osobi registriranoj za obavljanje te djelatnosti.

(3) Koncesija u smislu ovoga Zakona može se dati do 30 godina.

(4) Naknada za koncesiju uplaćuje se u korist proračuna jedinice lokalne
samouprave - davatelja koncesije, a koristi se za građenje objekata i uređaja
komunalne infrastrukture.

Odluka o koncesiji

Članak 11.

(1) Odluka o koncesiji donosi se na temelju provedenog javnog prikupljanja
ponuda ili javnog natječaja.

(2) Odluku o davanju koncesije donosi predstavničko tijelo jedinice
lokalne samouprave, naročito na temelju sljedećih elemenata:

- poslovnog ugleda podnositelja ponude,

- sposobnosti za ostvarivanje koncesije,

- povoljnosti ponude (tehnička i financijska) i

- povoljnosti ponude za provedbu mjera očuvanja i zaštite okoliša.

Ugovor o koncesiji

Članak 12.

( 1 ) Ugovor o koncesiji s podnositeljem ponude sklapa poglavarstvo
jedinice lokalne samouprave na temelju odluke o koncesiji.

(2) Ugovor o koncesiji iz stavka 1. ovoga članka obvezno sadrži:

l. djelatnosti za koje se koncesija dodjeljuje,

2. vrijeme na koje se koncesija dodjeljuje,

3. visinu i način plaćanja naknade za koncesiju ,

4. cijenu i način naplate za pruženu uslugu,

5. prava i obveze davatelja koncesije,

6. prava i obveze korisnika koncesije,

7. jamstva korisnika koncesije,

8. uvjete otkaza ugovora,

9. ugovorne kazne.

Prestanak koncesije

Članak 13.

Koncesija prestaje:

1. istekom vremena na koje je koncesija dodijeljena,

2. prestankom pravne ili smrću fizičke osobe korisnika koncesije,

3. otkazom ugovora o koncesiji

III. PRAĆENJE STANJA I DETALJNIJE UREĐENJE ODNOSA U KOMUNALNOM
GOSPODARSTVU

Komunalni red

Članak 14.

(1) U cilju pobližeg uređenja odnosa u komunalnom gospodarstvu, predstavničko
tijelo jedinice lokalne samouprave obvezno je donijeti odluku o komunalnom
redu i mjere za njegovo provođenje.

(2) Odlukom o komunalnom redu iz stavka 1. ovoga članka propisuju se
naročito odredbe o:

l. uređenju naselja,

2. održavanju čistoće i čuvanju javnih površina,

3. skupljanju, odvozu i postupanju sa skupljenim komunalnim otpadom,

4. uklanjanju snijega i leda,

5. uklanjanju protupravno postavljenih predmeta,

6. mjere za provođenje komunalnog reda i

7. kaznene odredbe.

Komunalno redarstvo

Članak 15.

(1) Nadzor nad provedbom odredbi komunalnog reda i propisa donijetih
na temelju ovoga Zakona provodi komunalno redarstvo.

(2) Komunalno redarstvo ustrojava se u upravnim odjelima za komunalno
gospodarstvo u jedinicama lokalne samouprave.

(3) Poslove komunalnog redarstva obavljaju komunalni redari.

(4) Komunalni redari moraju imati najmanje IV. stupanj stručne spreme.

(5) Jedinice lokalne samouprave mogu na temelju ugovora ustrojiti zajedničko
komunalno redarstvo.

Ovlasti komunalnog redara

Članak 16.

(1) Komunalni redar u provođenju komunalnog reda iz članka 14. ovoga
Zakona ovlašten je:

1. rješenjem narediti fizičkim i pravnim osobama radnje u svrhu održavanja
komunalnog reda.

2.izricati mandatne kazne,

3.predložiti pokretanje prekršajnog postupka.

(2) Protiv rješenja komunalnog redara iz stavka 1. točke 1. ovoga članka
može se izjaviti žalba upravnom tijelu županije nadležnom za poslove komunalnog
gospodarstva, a protiv rješenja komunalnog redara Grada Zagreba ministarstvu
nadležnom za poslove komunalnog gospodarstva u roku od 8 dana od dana primitka
rješenja.

(3) Žalba protiv rješenja iz stavka 1. točke 1. ovoga članka ne odgađa
izvršenje rješenja.

IV. PRIHODI ZA OBAVLJANJE KOMUNALNIH DJELATNOSTI

Izvori prihoda

Članak 17.

Sredstva za obavljanje komunalnih djelatnosti osiguravajuse:

l. iz cijene komunalne usluge,

2. iz komunalne naknade,

3. iz proračuna jedinice lokalne samouprave,

4. iz drugih izvora po posebnim propisima.

Komunalne usluge

Članak 18.

(1) Iz cijene komunalne usluge osiguravaju se sredstva za obavljanje
sljedećih komunalnih djelatnosti:

1. opskrba pitkom vodom,

2. odvodnja i pročišćavanje otpadnih voda, osim odvodnje atmosferskih
voda,

3. opskrba plinom,

4. opskrba toplinskom energijom,

5. prijevoz putnika u javnom prometu,

6. održavanje čistoće u dijelu koji se odnosi na skupljanje i odvoz
komunalnog otpada,

7. odlaganje komunalnog otpada,

8. tržnice na malo,

9. obavljanje pogrebnih poslova i

10. obavljanje dimnjačarskih poslova.

(2) Visinu cijene i način plaćanja komunalne usluge određuje isporučitelj
usluge.

(3) Cijena komunalne usluge za pruženu komunalnu uslugu plaća se isporučitelju
usluge.

(4) Obveznik plaćanja cijene komunalne usluge za pruženu komunalnu uslugu
je vlasnik nekretnine ili korisnik kada je to vlasnik ugovorom prenio na
korisnika.

(5) Ukoliko nastupe razlozi za propisivanje mjera izravnog nadzora cijena
komunalnih usluga iz stavka 1. ovoga članka, sukladno posebnom zakonu,
mjeru izravnog nadzora cijena propisuje nadležno tijelo jedinice lokalne
samouprave na čijem području se nalazi sjedište isporučitelja usluge.

Komunalna naknada

Članak 19.

(1) Komunalnom naknadom osiguravaju se sredstva za financiranje obavljanja
sljedećih komunalnih djelatnosti:

1. odvodnja atmosferskih voda,

2. održavanje čistoće u dijelu koji se odnosi na čišćenje javnih površina,

3. održavanje javnih površina,

4. održavanje nerazvrstanih cesta,

5. održavanje groblja i krematorija.

(2) Komunalnu naknadu plaćaju u naseljima s uređenim građevinskim zemljištem
vlasnik stambenog, poslovnog prostora i građevinskog zemljišta ili korisnik
kada je to ugovorom vlasnik prenio na korisnika.

(3) Naseljima s uređenim gradevinskim zemljištem, prema stavku 2. ovoga
članka, smatraju se naselja opremljena najmanje pristupnom cestom, objektima
za opskrbu električnom energijom i opskrbu vodom prema mjesnim prilikama.

(4) Komunalna naknada je prihod proračuna jedinice lokalne samouprave.

Utvrdivanje i naplata komunalne naknade

Članak 20.

(1) Mjerila i način rasporeda sredstava komunalne naknade za komunalne
djelatnosti iz članka 19. stavka 1. ovoga Zakona odlukom utvrđuje predstavničko
tijelo jedinice lokalne samouprave u skladu s godišnjim programom.

(2) Predstavničko tijelo jedinice lokalne samouprave, ili tijelo koje
ono ovlasti, može u opravdanom slučaju donijeti odluku o djelomičnom ili
potpunom oslobađanju plaćanja komunalne naknade.

(3) Visinu komunalne naknade odreduje poglavarstvo jedinice lokalne
samouprave sukladno sljedećim mjerilima:

- stupnju opremljenosti građevinskog zemljišta objektima i uređajima
komunalne infrastrukture,

- lokacije objekta (zgrada ili građevinsko zemljište) po zonama koje
svojom odlukom utvrduje predstavničko tijelo jedinice lokalne samouprave
i

- namjeni objekta, odnosno prostora.

(4) Komunalna naknada plaća se po jedinici korisne površine stambenog
ili poslovnog prostora, odnosno površine građevinskog zemljišta.

(5) Rješenje o utvrđivanju visine komunalne naknade u svakom pojedinom
slučaju donosi upravni odjel jedinice lokalne samouprave nadležan za poslove
komunalnog gospodarstva.

(6) Glede prisilne naplate komunalne naknade primjenjuju se propisi
o prisilnoj naplati poreza na dohodak, odnosno dobit.

(7) Program održavanja komunalne infrastrukture za komunalne djelatnosti
iz članka 19. stavka 1. ovoga Zakona i opseg radova održavanja uređenog
građevinskog zemljišta utvrđuje predstavničko tijelo jedinice lokalne samouprave
svake kalendarske godine na prijedlog poglavarstsva.

Pod opsegom radova razumijevaju se način, normativi i ostali uvjeti
obavljanja određene komunalne djelatnosti u održavanju uređenog građevinskog
zemljišta.

Financiranje ostalih komunalnih djelatnosti

Članak 21.

Način financiranja komunalnih djelatnosti iz članka 3. stavka 14. odredit
će svojom odlukom jedinica lokalne samouprave.

V. FINANCIRANJE GRAĐENJA

Financiranje građenja objekata i uređaja komunalne infrastrukture

Članak 22.

(1) Građenje objekta i uređaja komunalne infrastrukture za:

1. opskrbu pitkom vodom,

2. odvodnju i pročišćavanje otpadnih voda,

3. opskrbu plinom,

4. opskrbu toplinskom energijom,

5. javne površine,

6. nerazvrstane ceste,

7. groblja i krematorije,

financira se iz:

l. komunalnih doprinosa,

2. proračuna jedinice lokalne samouprave,

3. donacija i

4. drugih izvora utvrđenih posebnim propisima.

(2) Građenje objekata i uređaja komunalne infrastrukture i nabavka opreme
za:

l. prijevoz putnika,

2. održavanje čistoće,

3. odlaganje komunalnog otpada,

4. tržnice na malo,

financira se iz:

1.cijene komunalne usluge,

2. proračuna jedinice lokalne samouprave,

3. donacija i

4. drugih izvora utvrđenih posebnim propisima.

Komunalni doprinosi

Članak 23.

(1) Komunalni doprinos plaća vlasnik građevinskog zemljišta.

(2) Visinu komunalnih doprinosa utvrđuje predstavničko tijelo jedinice
lokalne samouprave u skladu s programom mjera propisanim Zakonom o prostornom
uređenju.

(3) Komunalni doprinos je prihod proračuna jedinice lokalne samouprave.

(4) Komunalnim doprinosom nisu obuhvaćeni troškovi priključaka građevinskog
zemljišta na objekte i uređaje komunalne infrastrukture.

Rješenje o komunalnom doprinosu za financiranje građenja objekata i
uređaja komunalne infrastrukture

Članak 24.

(1) Rješenje kojim se utvrđuje visina komunalnog doprinosa donosi upravni
odjel jedinice lokalne samouprave nadležan za poslove komunalnog gospodarstva.

(2) Rješenje iz stavka 1. ovoga članka sadrži osobito:

l. visinu sredstava koju je vlasnik građevinskog zemljišta dužan uplatiti
odjednom ili u obrocima,

2. rok izgradnje komunalnog objekta ili uređaja,

3. kaznu i povrat uplaćenih sredstava ako jedinica lokalne samouprave
ne izvrši svoju obvezu.

(3) Ništavo je rješenje koje ne sadrži obvezne elemente propisane u
stavku 2. ovoga članka.

(4) Rješenje iz stavka 1. ovoga članka donosi se nakon utvrđivanja visine
komunalnih doprinosa iz članka 23. stavka 2. ovoga Zakona, a najkasnije
do izdavanja građevne dozvole.

Plaćanje komunalnog doprinosa

Članak 25.

(1) Komunalni doprinos plaća se po [M1]m2 bruto razvijene površine građevine
koja se može izgraditi na građevinskoj parceli.

(2) Obveznik plaćanja komunalnog doprinosa koji ruši ili rekonstruira
postojeći objekt već priključen na komunalnu infrastrukturu obvezan je
sudjelovati u financiranju građenja objekata i uređaja komunalne infrastrukture
razmjerno povećanju površine građevine u odnosu na prijašnju građevinu.

Obveza priključivanja

Članak 26.

(1) Vlasnik građevine dužan je priključiti svoju građevinu na komunalnu
infrastrukturu pod uvjetima propisanim odlukom predstavničkog tijela jedinice
lokalne samouprave.

(2) Vlasnik građevinskog zemljišta plaća troškove priključivanja građevinskog
zemljišta na objekte i uređaje komunalne infrastrukture neposredno nositelju
izvedbe priključka.

(3) Predstavničko tijelo jedinice lokalne samouprave odlukom može utvrditi
područja na kojima se vlasnik građevine može izuzeti od obveze priključivanja
na komunalnu infrastrukturu, ukoliko je isti na zadovoljavajući način pojedinačno
osigurao svoje potrebe.

(4) Građevine izgrađene bez građevne dozvole ne smiju se priključiti
na komunalnu infrastrukturu.

VI. NADZOR

Upravni nadzor

Članak 27.

Nad provedbom ovoga Zakona Vlada Republike Hrvatske i nadležno ministarstvo
provodi nadzor zakonitosti rada.

VII. KAZNENE ODREDBE

Novčane kazne za isporučitelje komunalnih usluga i odgovorne osobe

Članak 28.

(1) Novčanom kaznom od 9.000 do 35.000 kuna kaznit će se za prekršaj
isporučitelj komunalne usluge iz članka 4. stavka 1. točke 1., 2. i 3.
ovoga Zakona ukoliko:

l. bez opravdanih razloga prekine obavljati komunalnu djelatnost,

2. komunalnu djelatnost ne obavlja kvalitetno,

3. komunalne objekte i uređaje ne održava u stanju funkcionalne sposobnosti,

4. korisniku komunalne usluge, odnosno korisniku za pojedinu komunalnu
djelatnost naplati višu cijenu komunalne usluge, odnosno viši iznos komunalne
naknade od određene cijene, odnosno utvrđene naknade (članak 18. stavak
2. i članak 20. stavak 4.),

5. priključi građevinu bez građevne dozvole na komunalnu infrastrukturu.

(2) Za prekršaj iz stavka 1. ovoga članka kaznit će se i odgovorna osoba
u pravnoj osobi - isporučitelju komunalne usluge i to novčanom kaznom od
2.000 do 8.000 kuna.

(3) Za prekršaj iz stavka 1. točka 4. ovoga članka izreći će se zaštitna
mjera oduzimanja imovinske koristi ostvarene izvršenjem prekršaja i povrat
više naplaćenih iznosa oštećenim korisnicima.

(4) Novčane kazne naplaćene prema ovom Zakonu prihod su proračuna jedinice
lokalne samouprave na čijem su području učinjeni prekršaji.

VIII. PRIJELAZNE 1 ZAVRŠNE ODREDBE

Rok za donošenje propisa na temelju ovoga Zakona

Članak 29.

(1) Jedinice lokalne samouprave, dužne su u roku od šest mjeseci od
dana stupanja na snagu ovoga Zakona donijeti propise radi provedbe ovoga
Zakona.

Usaglašavanje zajedničkog obavljanja komunalnih djelatnosti

Članak 30.

(1) Jedinice lokalne samouprave sporazumno će urediti odnose iz članka
4. stavka 4. ovoga Zakona u roku od 3 mjeseca od dana stupanja na snagu
ovoga Zakona.

(2) U slučaju izostanka sporazumnog rješenja odluku će donijeti arbitraža
koju imenuje Vlada Republike Hrvatske.

Usklađivanje rada pravnih osoba s odredbama ovoga Zakona

Članak 31.

(1) Društveni kapital pravnih osoba koje su registrirane za obavljanje
komunalnih djelatnosti danom stupanja na snagu ovoga Zakona postaje zajedničko
vlasništvo jedinica lokalne samouprave organiziranih na području bivše
općine prema sjedištu pravne osobe.

(2) Hrvatski fond za privatizaciju dužan je dionice dioničkih društava
nastalih u provedbi odredbe članka 3. Zakona o izmjenama i dopunama Zakona
o pretvorbi i organiziranju poduzeća u komunalnim djelatnostima i djelatnostima
uređenja naselja i prostora, prijevoza putnika u gradskom i prigradskom
prometu i djelatnosti uređenja i održavanja tržnica na malo, prenijeti
u zajedničko vlasništvo jedinica lokalne samouprave organiziranih na području
bivše općine prema sjedištu društva u roku od 3 mjeseca od dana stupanja
na snagu ovoga Zakona.

(3) Poduzeća koja nisu postupila prema odredbi članka 3. Zakona o izmjenama
i dopunama Zakona o pretvorbi i organiziranju poduzeća u komunalnim djelatnostima
i djelatnostima uređenja naselja i prostora, prijevoza putnika u gradskom
i prigradskom prometu i djelatnosti uređenja i održavanja tržnica na malo,
dužna su dionice prenijeti u zajedničko vlasništvo jedinica lokalne samouprave
organiziranih na području bivše općine prema sjedištu društva u roku od
3 mjeseca od dana stupanja na snagu ovoga Zakona.

(4) Društveni kapital iz stavka 1. i dionice iz stavka 2. i 3. ovoga
članka jedinice lokalne samouprave sporazumno će podijeliti u roku od 6
mjeseci od dana stupanja na snagu ovoga Zakona. U slučaju izostanka sporazumnog
rješenja primijenit će se odredba članka 87. stavka 2. Zakona o lokalnoj
samoupravi i upravi.

Prestanak s radom fondova u stambenom i komunalnom gospodarstvu

Članak 32.

(1) Fondovi u stambenom i komunalnom gospodarstvu u dijelu koji se odnosi
na komunalno gospodarstvo (u daljnjem tekstu: fondovi) prestaju s radom
u roku 3 mjeseca od dana stupanja na snagu ovoga Zakona.

(2) Danom prestanka rada fondova jedinice lokalne samouprave preuzet
će nekretnine, pokretnine, financijska sredstva te prava i obveze fondova.

(3) Sporove koji mogu nastati u provedbi stavka 2. ovoga članka rješavaju
sporazumno jedinice lokalne samouprave. U slučaju izostanka sporazumnog
rješenja odluku će donijeti arbitraža koja se sastoji od predstavnika ministarstva
nadležnog za poslove komunalnog gospodarstva, županije i jedinice lokalne
samouprave.

Djelatnici u fondovima stambenog i komunalnog gospodarstva

Članak 33.

(1) Djelatnike u fondovima stambenog i komunalnog gospodarstva zatečene
na obavljanju poslova komunalnog gospodarstva, na dan prestanka rada fondova
preuzimaju jedinice lokalne samouprave.

(2) Djelatnici iz stavka 1. ovoga članka mogu se rasporediti na poslove
i zadaće u upravnim tijelima jedinice lokalne samouprave, te na poslove
i zadaće u gradskim kotarevima ili mjesnim odborima.

(3) Akt o preuzimanju djelatnika iz stavka 1. ovoga članka donosi gradonačelnik
ili načelnik jedinice lokalne samouprave na čijem je području sjedište
dosadašnjeg fonda stambenog i komunalnog gospodarstva u kojem su djelatnici
zaposleni.

Stavljanje izan snage ranijih propisa

Članak 34.

(1 ) Danom primjene ovoga Zakona prestaje važiti:

l. Zakon o komunalnim djelatnostima ("Narodne novine", br.15/79.
18/79. i 26/93.),

2. Zakon o fondovima u stambenom i komunalnom gospodarstvu ("Narodne
novine", br. 53/90. i 76/93.), u dijelu koji se odnosi na fondove
u komunalnom gospodarstvu,

3. članak 13. stavak 1. točka 1. te stavak 2. riječi: "poslove
iz točke 1. obavlja županijska skupština" i članak 25. Zakona o određivanju
poslova iz samoupravnog djelokruga jedinica lokalne samouprave i uprave
("Narodne novine", br. 75/93.),

4. Zakon o pretvorbi i organiziranju poduzeća u komunalnim djelatnostima
i djelatnostima uređenja naselja i prostora, prijevoza putnika u gradskom
i prigradskom prometu i djelatnosti uređenja i održavanja tržnica na malo
("Narodne novine", br. 91/92.,14/93, i 70/93.),

5. članak 23. stavak 5. i 6. Zakona o prijevozu u unutarnjem cestovnom
prometu ("Narodne novine",br.77/92. i 26/93.),

6. članak 2. Zakona o izmjenama i dopunama Zakona o cestama ("Narodne
novine", br.109/93).

(2) Propisi donijeti radi provedbe Zakona iz stavka 1. točke I. ovoga
članka primjenjivat će se do donošenja propisa iz članka 29. ovoga Zakona,
ako nisu u suprotnosti s odredbama ovoga Zakona.

Stupanje na snagu ovoga Zakona

Članak 35.

Ovaj zakon stupa na snagu osmoga dana od dana objave u "Narodnim
novinama" a primjenjuje se protekom 60 dana od dana objave.

Klasa: 363-02/94-01/'02

Zagreb, 15. svibnja 1995.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**dr. Nedjeljko Mihanović**, v. r.

Zakon, NN 36/1995-721
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)